
Text rozhodnutia
Súd: Krajský súd Bratislava Spisová značka: 5Sd/48/2011 Identifikačné číslo súdneho spisu: 1011200422 Dátum vydania rozhodnutia: 25. 01. 2012 Meno a priezvisko sudcu, VSÚ: JUDr. Renáta Janáková ECLI: ECLI:SK:KSBA:2012:1011200422.1 ROZSUDOK V MENE SLOVENSKEJ REPUBLIKY Krajský súd v Bratislave, samosudkyňou JUDr. Renátou Janákovou, v právnej veci navrhovateľa: Q. U. J. r O., bytom W., W. Č.. X proti odporkyni: Sociálna poisťovňa - ústredie, so sídlom Ul. 29. augusta č. 8, 813 63 Bratislava, E. invalidn T., takto r o z h o d o l : Rozhodnutie odporkyne č. XXXXXXX XXX X zo dňa XX.XX.XXXX p o t v r d z u j e. Účastníkom náhradu trov konania n e p r i z n á v a. o d ô v o d n e n i e : Odporkyňa napadnutým rozhodnutím č. XXXXXXX XXX X zo dňa XX.XX.XXXX podľa § 70 ods. 1 zákona č. 461/2003 Z.z. o sociálnom poistení v znení neskorších predpisov zamietla navrhovateľovi žiadosť o invalidný dôchodok z XX.X.XXXX. Rozhodla tak s odôvodnením, že podľa posudku posudkového lekára sociálneho poistenia, pobočky Sociálnej poisťovne v Bratislave zo dňa XX.X.XXXX navrhovateľ nie je invalidný, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Proti tomuto rozhodnutiu podal navrhovateľ včas opravný prostriedok z dôvodu, že jeho zdravotný stav mu nedovoľuje pracovať, je bez príjmu a nesúhlasí s posúdením jeho zdravotného stavu. Krajský súd preskúmal napadnuté rozhodnutie podľa § 250l a nasl. O.s.p., návrh navrhovateľa prejednal a dospel k záveru, že návrh nie je dôvodný. Krajský súd vykonal dokazovanie výsluchom navrhovateľa, zástupcu odporkyne, oboznámením sa s napadnutým rozhodnutím č. XXXXXXX XXX X zo dňa XX.XX.XXXX, posudkom posudkového lekára Sociálnej poisťovne pobočky Bratislava zo dňa XX.X.XXXX, posudkom posudkového lekára Sociálnej poisťovne ústredie Bratislava zo dňa XX.X.XXXX, zo dňa XX.X.XXXX, posudkovým spisom odporkyne a zistil tento skutkový stav. Za účelom posúdenia invalidity navrhovateľa na základe jeho žiadosti o invalidný dôchodok zo dňa XX.X.XXXX, vypracoval posudkový lekár sociálneho poistenia Sociálnej poisťovne pobočka Bratislava P.. Ľ. F. lekársku správu - posudok dňa XX.X.XXXX, v ktorej uviedla, že navrhovateľ pre polyformné ťažkosti bol vyšetrený viacerými odbornými lekármi s negatívnym nálezom, preto bola doporučená liečba v dennom psychiatrickom sanatóriu v Bratislave kde bol od X.X.XXXX do XX.X.XXXX. Behom pobytu kompletnými vyšetreniami zistená somatoformná porucha u simplexnej osobnosti so zníženou toleranciou záťaže s tendenciou k somatizácii a sťažovaniu sa. Psychologickým vyšetrením nebola potvrdená organicita, ochorenie možno vyhodnotiť podľa príznakov: zvýšené svalové napätie, vegetatívne prejavy, znížené psychomotorické tempo, neurotické obrany, ako stredne ťažkú formu. Rozhodujúcim zdravotným postihnutím u navrhovateľa sú duševné choroby a poruchy správania, - neurotické, stresové a somatoformné poruchy, stredne ťažké formy - 20 % (Kapitola V, odd. II, položka 4., písm. a) prílohy číslo 4 zákona č. 461/2003 Z.z. o sociálnom poistení), mieru poklesu schopnosti vykonávať zárobkovú činnosť stanovila na 20 %, percentuálnu mieru pre iné zdravotné postihnutie nenavýšila. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je XX %.. Za účelom posúdenia invalidity navrhovateľa na základe konania o jeho opravnom prostriedku proti rozhodnutiu odporkyne z dôvodu neuznania invalidity vypracoval druhostupňový posudkový lekár sociálneho poistenia P.. T. O. lekársku správu - posudok dňa XX.X.XXXX v ktorej uviedla, že subjektívne ťažkosti navrhovateľa začali od júla 2009, v popredí bolo zvýšené prežívanie bolesti masívne sa prenášajúcej do celého tela, najmä výrazná únava, osobnosť simplexná so zníženou toleranciou záťaže a tendenciou k neustálemu sťažovaniu sa. Z posudkového hľadiska konštatoval, že zdravotný stav navrhovateľa nespĺňa posudkové kritériá na uznanie invalidity. Primárne ochorenie nedosahuje ani stredne ťažkú formu. Pridružené ochorenie bolesti chrbtice sú z posudkového hľadiska bezvýznamné. Menovanému boli vykonané viaceré odborné vyšetrenia - reumatologické, neurologické, rehabilitačné, s negatívnym nálezom. Psychologické vyšetrenie zo dňa X.X.XXXX nepotvrdilo organický proces centrálneho nervového systému. Rozhodujúcim zdravotným postihnutím u navrhovateľa sú duševné choroby a poruchy správania, - neurotické, stresové a somatoformné poruchy, stredne ťažké formy, F 45 - 20 % (Kapitola V, odd. II, položka 4., písm. a) prílohy číslo 4 zákona č. 461/2003 Z.z. o sociálnom poistení), mieru poklesu schopnosti vykonávať zárobkovú činnosť stanovila na XX %., percentuálnu mieru pre iné zdravotné postihnutie nenavýšila. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je XX %.. Za účelom posúdenia invalidity navrhovateľa a z dôvodu predloženia navrhovateľom novších lekárskych správ: prepúšťacia správa z psychiatrickej kliniky zo dňa XX.X.XXXX, interné vyšetrenie zo dňa XX.X.XXXX, rtg vyšetrenie hrudnej chrbtice a pľúc z XX.X.XXXX, vypracoval druhostupňový posudkový lekár sociálneho poistenia P.. T. O. doplnenie lekárskej správy - posudku dňa XX.X.XXXX v ktorom uviedla, že prepúšťacia správa z psychiatrickej kliniky zo dňa XX.X.XXXX - Somatoformná bolestivá porucha F 45.4., je posudkovo nezávažné, sa jedná o novú hospitalizáciu navrhovateľa na danej klinike, v ambulantnej starostlivosti je asi 1,5 roka nepravidelne. Záver je ten, že u navrhovateľa nie sú známky duševného ochorenia ani známky emočnej poruchy, zvýšená je labilita, impulzívnosť nie sú známky ani závažného organického poškodenia mozgu, v zlepšenom stave bol navrhovateľ prepustený do ambulantnej liečby. Interné vyšetrenie zo dňa XX.X.XXXX - torakaldie v.s. pri berebrogénnom algickom syndróme + ost. dg. je posudkovo nezávažné, navrhovateľ mal bolesti na hrudníku, ktoré mu vyžarovali do chrbtice. Laboratórne parametre z krvi, EKG záznam boli negatívne. Rtg vyš. hrudnej chrbtice a pľúc z XX.X.XXXX - je posudkovo nezávažné, na hrudnej chrbtici boli potvrdené drobné kostné výrastky, inak negatívny nález, rtg. pľúc vyš. pľúc nepotvrdilo žiadny patologický nález na pľúcach, srdci, cievach stav po zlomenine 7 a 8 rebra vľavo v minulosti. Keďže odborné vyšetrenia nezdokladovali zhoršenie zdravotného stavu navrhovateľa, preto zotrvala na miere poklesu schopnosti vykonávať zárobkovú činnosť XX %., tak ako je uvedené v lekárskej správe z XX.X.XXXX. Navrhovateľ uviedol, že jeho zdravotný stav nie je dobrý, cíti sa byť chorým, je bez príjmu a rád by pracoval, no nemôže. Zástupca odporkyne prítomný na pojednávaní poukázal na zhodné posudkové závery prvostupňového a druhostupňového posudkového lekára a vzhľadom k nim navrhol napadnuté rozhodnutie odporkyne ako vecne správne potvrdiť. Krajský súd preskúmal napadnuté rozhodnutie odporkyne, i konanie, ktoré mu predchádzalo (§ 250l a nasl. O.s.p.) a dospel k záveru, že opravnému prostriedku navrhovateľa nemožno vyhovieť. Podľa § 70 ods. 1 zákona č. 461/2003 Z.z. o sociálnom poistení v znení zákona. č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Vzhľadom k tomu, že navrhovateľ v priebehu konania súdu nepredložil novší odborný lekársky nález, ktorý by diagnosticky hodnotil jeho zdravotný stav rozdielne od hodnotenia stavu prvostupňovým a druhostupňovým posudkovým lekárom v označenej lekárskej správe zo dňa XX.X.XXXX, zo dňa XX.X.XXXX a zo dňa X.X. XXXX, nespochybnil ani posudkový záver, z ktorého súd pri rozhodovaní vychádzal. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľom uvádzané ťažkosti, vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľa a dospeli k zhodnému názoru, že zdravotný stav navrhovateľa nespĺňa zdravotné podmienky na priznanie invalidity podľa § 71 ods. 1 zákona č. 461/2003 Z.z. o sociálnom poistení. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd dospel k záveru, že uznaná miera poklesu schopnosti navrhovateľa vykonávať zárobkovú činnosť je určená mierou zodpovedajúcou zákonu, preto z uvedených dôvodov napadnuté rozhodnutie odporkyne ako vecne správne potvrdil v súlade s ust. § 250q ods. 2 O.s.p. V prípade, že sa zdravotný stav navrhovateľa zmení, navrhovateľ môže novou žiadosťou požiadať o invalidný dôchodok. Krajský súd preto z vyššie uvedených dôvodov napadnuté rozhodnutie číslo č. XXXXXXX XXX X zo dňa XX.XX.XXXX podľa § 250q ods. 2 O.s.p. ako správne potvrdil. O trovách konania súd rozhodol podľa § 250k ods. 1 v spojení s § 250l ods. 2. Navrhovateľ nebol v konaní úspešný a odporkyni trovy konania neprislúchajú. Poučenie: Proti tomuto rozsudku j e možné podať odvolanie do 15 dní odo dňa jeho doručenia na Krajskom súde v Bratislave, písomne, dvojmo. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha /§ 205 ods.1 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1011200422.1 (dáta aktuálne k 2. 11. 2026). Záväzné je znenie zverejnené súdom.




